Man verdrink in VaalrivierArgieffoto Pieter Rossouw, woordvoerder van ER24, het gesê die 25-jarige man was vermoedelik ŉ vakansieganger by ŉ woonwapark in Vanderbijlpark. Hy het die middag in die Vaalrivier gaan swem en in die moeilikheid beland. “Die man was vir meer as ŉ uur onder water,” het hy gesê. “Polisieduikers het die man uit die water gehaal en paramedici was byderhand om dadelik noodbehandeling toe te pas. Ongelukkig het die man reeds verdrink en is op die toneel dood verklaar.” Volgens Rossouw word die omstandighede rondom die man se dood ondersoek. “Ons wil ŉ beroep op die publiek doen om waterveilig te wees gedurende die vakansie. Moet nooit ŉ kind alleen naby ŉ swembad of ander watermassa toelaat nie en moenie swem terwyl jy onder die invloed van alkohol is nie,” het hy gesê.